Document ID: 32006D0777

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Νοεμβρίου 2006
σχετικά με τη χρηματοδοτική συνεισφορά της Κοινότητας για την εξάλειψη της κλασικής πανώλης των χοίρων στη Γερμανία το 2006
[κοινοποιηθείσα υπό τον αριθμό Ε(2006) 5375]
(Το κείμενο στη γερμανική γλώσσα είναι το μόνο αυθεντικό)
(2006/777/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3,
Εκτιμώντας τα ακόλουθα:
(1)
Η απόφαση 90/424/ΕΟΚ καθορίζει τις διαδικασίες που διέπουν τη χρηματοδοτική συνεισφορά της Κοινότητας για συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Με σκοπό να συμβάλει στην όσο το δυνατόν ταχύτερη εξάλειψη της κλασικής πανώλης των χοίρων, η Κοινότητα έχει τη δυνατότητα να συμμετάσχει οικονομικά στις επιλέξιμες δαπάνες στις οποίες προβαίνουν τα κράτη μέλη.
(2)
Η χορήγηση χρηματοδοτικής συνδρομής της Κοινότητας στο πλαίσιο των έκτακτων μέτρων για την καταπολέμηση της κλασικής πανώλης των χοίρων υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/EOK του Συμβουλίου (2). Ο εν λόγω κανονισμός εφαρμόζεται σε χρηματοδοτικές συνεισφορές της Κοινότητας που χορηγούνται σε κράτη μέλη για τις επιλέξιμες δαπάνες όπως ορίζονται σε αυτόν, για ορισμένα μέτρα για την εξάλειψη της ασθένειας στις καταστάσεις που αναφέρονται στο άρθρο 3 παράγραφος 1 της απόφασης 90/424/ΕΟΚ.
(3)
Το 2006 εκδηλώθηκε στη Γερμανία εστία κλασικής πανώλης των χοίρων. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(4)
Σύμφωνα με την απόφαση 2006/346/ΕΚ της Επιτροπής, της 15ης Μαΐου 2006, σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Γερμανία και την κατάργηση της απόφασης 2006/274/ΕΚ (3), η Γερμανία κλήθηκε να λάβει ορισμένα μέτρα προστασίας για την κλασική πανώλη των χοίρων. Τα εν λόγω μέτρα περιλαμβάνουν την προληπτική εκκένωση όλων των χοιροτροφικών εκμεταλλεύσεων που βρίσκονται στη ζώνη προστασίας επιβεβαιωμένης εστίας στο δήμο Borken στη Βόρειο Ρηνανία-Βεστφαλία.
(5)
Κατά συνέπεια, η Γερμανία έλαβε τα απαιτούμενα έκτακτα μέτρα ώστε να αποφευχθεί η εξάπλωση της κλασικής πανώλης των χοίρων.
(6)
Στις 12 Σεπτεμβρίου 2006, η Γερμανία διαβίβασε τις οικονομικές πληροφορίες που προηγούνται της χορήγησης χρηματοδοτικής συνδρομής της Κοινότητας σύμφωνα με το άρθρο 6 του κανονισμού (ΕΚ) αριθ. 349/2005.
(7)
Η Γερμανία εκπλήρωσε πλήρως τις τεχνικές και διοικητικές υποχρεώσεις της όσον αφορά τα μέτρα που προβλέπονται στο άρθρο 3 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005.
(8)
Η χορήγηση της χρηματοδοτικής συνεισφοράς της Κοινότητας πρέπει να υπόκειται στον όρο ότι οι προβλεπόμενες δραστηριότητες εφαρμόζονται στην πράξη και ότι οι αρχές παρέχουν εμπρόθεσμα όλες τις απαιτούμενες πληροφορίες.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συνεισφορά της Κοινότητας
1. Η Κοινότητα χορηγεί χρηματοδοτική συνεισφορά στη Γερμανία για τις δαπάνες που πραγματοποιήθηκαν σχετικά με τη λήψη έκτακτων μέτρων για την καταπολέμηση της κλασικής πανώλης των χοίρων το 2006, συμπεριλαμβανομένων των μέτρων που προβλέπονται στο άρθρο 5 παράγραφος 2 της απόφασης 2006/346/ΕΚ.
2. Η χρηματοδοτική συνεισφορά ανέρχεται σε 50 % των επιλέξιμων δαπανών για κοινοτική χρηματοδότηση. Καταβάλλεται σύμφωνα με τους όρους που καθορίζονται στον κανονισμό (ΕΚ) αριθ. 349/2005.
Άρθρο 2
Τρόποι πληρωμής της χρηματοδοτικής συνεισφοράς
Καταβάλλεται πρώτη δόση ύψους 5 000 000 ευρώ, ως τμήμα της κοινοτικής χρηματοδοτικής συνεισφοράς που προβλέπεται στο άρθρο 1.
Άρθρο 3
Αποδέκτης
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 14 Νοεμβρίου 2006.

Labels: 19
20
0
6
18
15